b"\n_START_ARTICLE_\nRecinte Mundet\n_START_SECTION_\nHist\xc3\xb2ria\n_START_PARAGRAPH_\nDes dels primers testimonis medievals fins avui les situacions i els usos que ha viscut l'espai ocupat pel Recinte Mundet han estat molt diversos. En els or\xc3\xadgens medievals de la contrada, el terreny era predominat per les diverses depend\xc3\xa8ncies parroquials i municipals, amb protagonisme de les masies i de les cases senyorials que delimiten el Recinte o que s'hi han acabat integrant, com ara can Duran (on es va construir el Palau de les Heures), can Tarrida, la torre dels Frares (on actualment es troba la Fundaci\xc3\xb3 Alb\xc3\xa0), la finca Pall\xc3\xb3s... _NEWLINE_Durant la Guerra Civil Espanyola (1936-1939 el Palau de les Heures va servir de resid\xc3\xa8ncia del president Companys, que havia marxat temporalment del seu pis de la Rambla de Catalunya, afectat per un bombardeig. Tamb\xc3\xa9 s'hi va construir un refugi antiaeri en forma de galeria que discorre sota el jard\xc3\xad posterior del palau. El t\xc3\xbanel t\xc3\xa9 uns 53 metres de longitud i va ser constru\xc3\xaft seguint la inclinaci\xc3\xb3 natural del terreny, amb una amplada d'entre 0,90 i 1,10 metres i d'uns gaireb\xc3\xa9 2,20 metres d'al\xc3\xa7ada. Despr\xc3\xa9s de la Guerra l'actual edifici de Llevant va ser el camp de concentraci\xc3\xb3 de presoners d'Horta, que juntament amb el de Montju\xc3\xafc i el del Poblenou, constitu\xc3\xafen els tres camps de presoners que hi va haver a Barcelona en la postguerra._NEWLINE_L'any 1954, el president de la Diputaci\xc3\xb3 de Barcelona es lamentava de la necessitat de remodelaci\xc3\xb3 de la Casa de Caritat de la ciutat, que havia quedat obsoleta, i reflexionava sobre les dificultats per a la construcci\xc3\xb3 d'un nou recinte. L'empresari empordan\xc3\xa8s Artur Mundet es va fer ress\xc3\xb2 d'aquesta demanda i, des de M\xc3\xa8xic, es va posar en contacte amb la instituci\xc3\xb3 per oferir una donaci\xc3\xb3 d'un mili\xc3\xb3 de d\xc3\xb2lars, 40 milions de pessetes de l'\xc3\xa8poca, per a l'estudi i construcci\xc3\xb3 d'unes noves instal\xc2\xb7lacions a la Vall d'Hebron. Gr\xc3\xa0cies al seu patrocini, la Casa de la Caritat de Barcelona, tamb\xc3\xa9 coneguda com a Llars Anna Gironella de Mundet, es va inaugurar el 14 d'octubre de 1957 pel general Franco, amb un conjunt d'edificis moderns i ben preparats destinats a l'atenci\xc3\xb3 d'orfes, ancians, necessitats i malalts, entre els quals es trobava l'esgl\xc3\xa9sia de les Llars Mundet. De l'atenci\xc3\xb3 als interns se n'encarregava personal religi\xc3\xb3s, concretamente les Filles de la Caritat, que ja venien fent-ho des del 1880 a l'antic empla\xc3\xa7ament del Raval. Hi varen romandre fins al 1994._NEWLINE_L'actual Recinte Mundet es troba plenament integrat a la ciutat de Barcelona com una \xc3\xa0rea de serveis als seus ciutadans. La Diputaci\xc3\xb3 de Barcelona ofereix serveis assistencials i sanitaris a les persones grans, i tamb\xc3\xa9 t\xc3\xa9 cura de centres escolars d'educaci\xc3\xb3 infantil, prim\xc3\xa0ria, secund\xc3\xa0ria i especial. Aquesta funci\xc3\xb3 educativa est\xc3\xa0 transferida a l'Ajuntament de Barcelona, per\xc3\xb2 \xc3\xa9s un servei que obre el Recinte Mundet a l'entorn, ja que ofereix places escolars als barris propers. Tamb\xc3\xa9 trobem el Centre Esportiu Municipal Mundet, una instal\xc2\xb7laci\xc3\xb3 esportiva municipal que gestiona la Federaci\xc3\xb3 Catalana d'Esports per a Disminu\xc3\xafts Ps\xc3\xadquics (ACELL), a les quals els usuaris del campus tenen acc\xc3\xa9s com a col\xc2\xb7lectiu espec\xc3\xadfic._NEWLINE_Degut a la gran quantitat de gent que di\xc3\xa0riament passa pel recinte, l'any 2011 es va inaugurar de forma oficial el nou nomencl\xc3\xa0tor de les cinc vies principals del recinte, ja que fins llavors l'orientaci\xc3\xb3 dels vianants s'havia de fer mitjan\xc3\xa7ant el nom dels edificis. Les cinc vies s'anomenen avinguda d'Arturo Mundet, pla\xc3\xa7a d'Anna Gironella, pla\xc3\xa7a de Manuel Baldrich, carrer d'Olympe de Gouges i carrer d'Hip\xc3\xa0tia d'Alexandria.\n_START_SECTION_\nEcosistema\n_START_PARAGRAPH_\nDurant els anys de guerra civil (1936-1939) i la postguerra, la manca d'aliments i de combustible va fer que molts barcelonins anessin a Collserola a buscar llenya, una bona part de la qual consistia en soques de bruc i d'arbo\xc3\xa7. Despr\xc3\xa9s de la guerra, entre els anys 1941 i 1944 es varen plantar 80,6 hect\xc3\xa0rees de pins, xiprers, cedres i altres con\xc3\xadferes. Amb la construcci\xc3\xb3 de les Llars Anna Gironella de Mundet, entre els anys 1954 i 1957, es plantaren la majoria d'arbres de l'actual recinte._NEWLINE_Actualment no existeix flora silvestre, perqu\xc3\xa8 s\xc3\xb3n esp\xc3\xa8cies que encara que puguin ser t\xc3\xadpiques de la serralada de Collserola, reben les atencions del servei de jardineria de la Diputaci\xc3\xb3 de Barcelona. A m\xc3\xa9s, al campus hi trobem tant mostres de la vegetaci\xc3\xb3 pr\xc3\xb2pia de la zona, com arbres ex\xc3\xb2tics de terres llunyanes que es van portar al recinte durant la construcci\xc3\xb3 del jard\xc3\xad rom\xc3\xa0ntic del Palau de les Heures, de finals del segle XIX, i durant la repoblaci\xc3\xb3 de l'arbreda en el moment de construcci\xc3\xb3 de les Llars Mundet. La fauna del recinte est\xc3\xa0 constitu\xc3\xafda per una majoria d'esp\xc3\xa8cies pr\xc3\xb2pies de la zona, juntament amb d'altres que hi han estat introdu\xc3\xafdes, com \xc3\xa9s el cas de la cotorreta de pit gris.\n_START_SECTION_\nCampus Mundet\n_START_PARAGRAPH_\nEl Campus Mundet \xc3\xa9s des de 1995 un campus que acull les facultats de Psicologia i la Facultat d'Educaci\xc3\xb3 (que inclou els graus d'Educaci\xc3\xb3 Social, Mestre d'Educaci\xc3\xb3 Prim\xc3\xa0ria, Mestre d'Educaci\xc3\xb3 Infantil i Treball Social) de la Universitat de Barcelona, i tamb\xc3\xa9 l'Institut de Ci\xc3\xa8ncies de l'Educaci\xc3\xb3 i l'Escola Superior d'Hoteleria i Turisme CETT-UB. Es troba al barri de Montbau, al districte barcelon\xc3\xad d'Horta-Guinard\xc3\xb3, en una zona on antigament s'hi trobaven les Llars Mundet. Est\xc3\xa0 situat dins del recinte Mundet, i n'ocupa 14,21 hect\xc3\xa0rees, 6 de les quals s\xc3\xb3n de bosc, i 60.868 m\xc2\xb2 constru\xc3\xafts._NEWLINE_El Campus de Mundet \xc3\xa9s al Passeig de la Vall d'Hebron n\xc3\xbamero 171. S'hi pot accedir en cotxe per la Ronda de Dalt, que passa per sota del Passeig de la Vall d'Hebron, o en autob\xc3\xbas i metro. L'estaci\xc3\xb3 de Mundet \xc3\xa9s una estaci\xc3\xb3 de metro de la L\xc3\xadnia 3 a l'entrada del recinte que precisament duu el nom del campus. A m\xc3\xa9s, hi ha un autob\xc3\xbas gratu\xc3\xaft que circula per dins del recinte._NEWLINE_El seu entorn immediat, la serra de Collserola, i les zones extenses de jardins interiors el converteixen en un espai privilegiat._NEWLINE_En aquest campus, els aproximadament deu mil usuaris, entre alumnat, professorat i personal d'administraci\xc3\xb3 i serveis, conviuen amb centres d\xe2\x80\x99ensenyament de la Diputaci\xc3\xb3 de Barcelona i amb les instal\xc2\xb7lacions esportives de l\xe2\x80\x99Ajuntament de Barcelona, gestionades per la Federaci\xc3\xb3 Catalana d\xe2\x80\x99Esports per a Disminu\xc3\xafts Ps\xc3\xadquics (ACELL), a les quals els usuaris del campus tenen acc\xc3\xa9s com a col\xc2\xb7lectiu espec\xc3\xadfic."